《弹子矶》
清代·张尚瑗

竞秀英州山，临江多俯瞰。观音与弹矶，巉绝奇尤占。

划然千仞壁，削出长天堑。鸿蒙开辟时，鬼斧安拖錾。

虬柯缕络之，蒙茸纷碧绀。乳窦小于拳，累然不容甔。

相传广明贼，弹落金丸陷。雄非天山矢，险异蜀门剑。

但见滩流驶，湍急不可缆。怀古夫如何，寒风江湛湛。

作者简介：江苏吴江人，字宏蘧，号损持。康熙二十七年进士，官江西兴国知县，有善政。初从朱鹤龄游，讲《春秋》之学，于《左传》用力尤多。有《三传折诸》、《读战国策随笔》、《石里杂识》。